Dr. William Gill (Engeland, 1795 – Somerset-Oos, Kaapkolonie, 14 September 1863) was ’n medikus en kultuurleier wie se erflating die oprigting van Gill-kollege op Somerset-Oos moontlik gemaak het. Gill was die seun van 'n Anglikaanse predikant, eerw. George Gill van Market Harborough, Leicestershire. Nadat hy die skool op 19 Junie 1810 verlaat het, deurloop hy 'n vyfjarige vakleerlingskap in die medisyne onder Thomas Peck van Wellingborough, Northamptonshire, waarvoor sy vader volgens kontrak 'n bedrag van £105 betaal het. Gill sit sy mediese studie aan die Universiteit van Glasgow voort en kwalifiseer in 1817 as geneesheer en chirurg aan die Royal College of Surgeons in Londen. Voordat hy begin praktiseer, deurreis hy Europa en studeer verder in die plantkunde, 'n belangstelling wat hy tot aan die einde van sy lewe behou. Hy keer na Engeland terug, maar sy swerwersdrang dryf hom na Suid-Afrika, waar hy op 24 Junie 1818 aan boord van die Venus in Kaapstad aankom. In Augustus 1818 kry hy 'n lisensie om in die Kaapkolonie te praktiseer, en begin as distriksgeneesheer op Caledon.